Irene Nørgaard
Irene Nørgaard er en dansk jurist. Hun blev cand.jur. i 1976 og uddannede sig efterfølgende til advokat. Efter opnået bestalling som advokat i 1979 var hun ansat som jurist ved Statsamtet Århus (se statsamt) frem til 1983. Hun blev ansat ved Aarhus Universitet som adjunkt i 1983, senere lektor, og var 2002-2017 professor i familie- og arveret. Hun blev dr.jur. i 2002 med disputatsen Formueordninger mellem ægtefæller efter gennemførelsen af særejereformen i 1990 — særligt om ægtefællers indbyrdes aftalemuligheder.
Irene Nørgaard var formand for Ægtefællepensionsudvalget fra 2002 og frem til 2005, hvor udvalget afgav betænkning om lovmæssig regulering af pensioners og forsikringsrettigheders behandling på skifte ved en ægtefælles død samt ved separation og skilsmisse. Hun var medlem af Retsvirkningslovsudvalget 2009-2015.
Irene Nørgaard er forfatter til bl.a. Arveret (2004) og Pensionsrettigheders behandling ved separation, skilsmisse og død (2007) samt medforfatter til bl.a. Familieret (2009).